Na temelju članka 36. stavka 13. Zakona o održivom gospodarenju otpadom (Narodne novine 94/13 i 73/17), Gradska skupština Grada Zagreba, na \_\_\_\_\_\_\_sjednici, \_\_\_\_\_\_ 2018., donijela je

**O D L U K U**

**o mjerama za sprječavanje nepropisnog odbacivanja otpada i mjerama za uklanjanje odbačenog otpada**

**Članak 1.**

Ovom odlukom propisuju se mjere za sprječavanje i mjere za uklanjanje nepropisno odbačenog otpada na području Grada Zagreba.

**Članak 2.**

Nepropisnim odbacivanjem otpada u smislu ove odluke smatra se osobito:

* otpad odbačen izvan spremnika, zelenih otoka, reciklažnih dvorišta,
* krupni (glomazni) otpad ostavljen na javnim površinama,
* opasni, problematični, građevinski otpad ili drugi otpad odbačen na javnim površinama i slično.

Otpad se mora odlagati na način i u skladu s posebnim propisima kojima se propisuje način odlaganje pojedinih vrsta otpada.

**Članak 3.**

Mjere za sprječavanje nepropisnog odbacivanja otpada su:

* uspostava i vođenje sustava za zaprimanje obavijesti o nepropisno odbačenom otpadu,
* uspostava i vođenje sustava evidentiranja lokacija odbačenog otpada,
* postavljanje odgovarajućih spremnika,
* postavljanje betonskih prepreka,
* postavljanje rampi radi sprječavanja prolaza vozilima,
* postavljanje videonadzora,
* provedba akcija prikupljanja otpada,
* provedba redovitog godišnjeg nadzora radi utvrđivanja lokacija odbačenog otpada, a posebno lokacija na kojima je u prethodne dvije godine evidentiran odbačeni otpada,
* provođenje edukativnih radionica, osobito putem vijeća gradskih četvrti i u suradnji s ustanovama predškolskog i osnovnoškolskog obrazovanja o potrebi održivog razvitka i zaštite okoliša,
* provođenje redovitog informiranje građana o potrebi odvojenog prikupljanja otpada i njegova odlaganja na za to predviđene lokacije,
* poticanje građana na očuvanje okoliša i potrebu održivog gospodarenja otpadom putem plakata, reklama i sličnoga.

**Članak 4.**

Mjere za uklanjanje nepropisno odbačenog otpada su:

- naređivanje vlasniku odnosno posjedniku nekretnine uklanjanje nepropisno odloženog otpada,

- uklanjanje nepropisno odloženog otpada, ako je vlasnik odnosno posjednik nekretnine nepoznat ili se ne može utvrditi, predajom ovlaštenoj osobi za gospodarenje tom vrstom otpada.

**Članak 5.**

Radi provedbe mjera iz članka 4. ove odluke komunalni redar rješenjem naređuje vlasniku, odnosno posjedniku nekretnine, ako vlasnik nije poznat, na kojem je nepropisno odložen otpad uklanjanje tog otpada, odnosno osobi koja sukladno posebnom propisu upravlja određenim područjem ako je otpad odložen na tom području.

Ako komunalni redar utvrdi da obveza određena rješenjem iz stavka 1. ovoga članka nije izvršena, provest će se uklanjanje tog otpada predajom ovlaštenoj osobi za gospodarenje tom vrstom otpada.

Grad Zagreb ima pravo na naknadu troškova uklanjanja otpada iz stavka 2. i 3. ovoga članka od vlasnika, odnosno posjednika nekretnine, ako vlasnik nije poznat, odnosno od osobe koja, sukladno posebnom propisu, upravlja određenim područjem na kojem se otpad nalazio.

**Članak 6.**

Gradonačelnik Grada Zagreba jednom godišnje podnosi Gradskoj skupštini Grada Zagreba izvješće o lokacijama odbačenog otpada, troškovima ukapanja odbačenog otpada i provedbi mjera iz članaka 3. i 4. ove odluke do 31. ožujka tekuće godine za prethodnu kalendarsku godinu.

**Članak 7.**

Sredstva za provedbu ove odluke osigurana su u proračunu Grada Zagreba.

**Članak 8.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:  
URBROJ:

Zagreb,

**PREDSJEDNIK**

**GRADSKE SKUPŠTINE**

**dr. sc. Andrija Mikulić**